**ÅRSRAPPORT 2015**




**Stiftelsen Huset, Eidsvollsgate 45, 4307 Sandnes**

**Tlf: 51 68 13 50**

[**www.funkishuset.no**](http://www.funkishuset.no) **/ post@funkishuset.no**

**Sitat fra stua;**

**«Dåkke må jo tru me e galne, men me må bare leva sånn dag for dag – for å øveleva».**

**Gitarene er flittig i bruk til glede for både brukere og ansatte.**

**Innhold**

[1. Sammendrag 4](#_Toc446065044)

[2. Organisering og drift 4](#_Toc446065045)

[2.1. Administrativ forankring 4](#_Toc446065046)

[2.2. Finansiering 5](#_Toc446065047)

[2.3. Personalgruppe 5](#_Toc446065048)

[3. Målsetning 6](#_Toc446065049)

[4. Målgruppe 6](#_Toc446065050)

[4.1. Brukergruppen 6](#_Toc446065051)

[4.2. Nye brukere 7](#_Toc446065052)

[4.3. Alderssammensetning og rusprofil 8](#_Toc446065053)

[4.4. Kommunetilhørighet 10](#_Toc446065054)

[5. Tjenester og tiltak 10](#_Toc446065055)

[5.1. Helsetjenester 10](#_Toc446065056)

[5.1.1. Tjenester gitt på helserommet 11](#_Toc446065057)

[5.1.2. Switch – kampanjen med fokus på alternative inntaksmåter 12](#_Toc446065058)

[5.1.3. Gynekologisk tilbud 13](#_Toc446065059)

[5.1.4. Tannhelse 13](#_Toc446065060)

[5.1.5. Sprøyteutdeling og sprøyteplukk 13](#_Toc446065061)

[5.1.6. Overdoseberedskap og førstehjelpsopplæring 13](#_Toc446065062)

[5.2. Personlig hygiene og ernæring 14](#_Toc446065063)

[5.3. Sosialfaglige tjenester og individuell oppfølging 14](#_Toc446065064)

[5.3.1. Individuell oppfølging 14](#_Toc446065065)

[5.3.2. Sosiale aktiviteter 15](#_Toc446065066)

[5.3.3. Månedens tema 15](#_Toc446065067)

[5.4. Brukermedvirkning 16](#_Toc446065068)

[6. Samarbeid og undervisning 16](#_Toc446065069)

[6.1. Samarbeid 16](#_Toc446065070)

[6.2. Undervisning og kompetansebygging 17](#_Toc446065071)

[6.2.1. Rusfaglig forum 18](#_Toc446065072)

[6.3. Naboutvalg 18](#_Toc446065073)

# Sammendrag

Det har vært et aktivt år med stabil drift og bemanning. Det er lite endringer i selve driften, vi har fortsatt åpent hus tre dager og individuell oppfølging to dager. Det er registrert en liten økning i antall brukere og besøk i forhold til 2014. Vi har registrert 53 nye personer og det er stabilt sammenlignet med tidligere år. Andelen kvinner er fortsatt 30% og andelen LAR pasienter er 29%. En merkbar endring er at alderen på våre brukere går opp, gjennomsnittsalderen er 40 år. Andelen unge mellom 18 og 25 har gått ned med 4% fra i fjor.

Andelen brukere fra de ulike kommunene er veldig stabilt. Fortsatt drar vi ut til tre kommuner (Sola, Time og Hå) og gir tjenester til brukerne. Stavanger er den kommunen som har flest nye brukere nest etter Sandnes.

Rusbildet i fjor var preget av stor tilgang og stort forbruk av illegale legemidler som Rivotril og Xanax. Dette fører til økt overdosefare og mer utfordrende atferd. Vi jobber daglig med forebygging av overdose og overdosedødsfall, både i møte med den enkelte bruker og på systemnivå.

Dagene på et lavterskel helsetilbud er preget av oppturer og nedturer. Vi er blitt flinke til å registrere og ta vare på gylne øyeblikk og gleder oss stort over de som kommer seg videre ut av den tunge rusen. Et av disse gylne øyeblikkene var da var vi hadde månedstema «Behandling nytter» da vi var vitne til gode samtaler om behandling og veien ut av rusen, mellom tidligere rusmiddelavhengige og brukerne. En viktig del av vårt arbeid er å bevare håpet om endring.

# Organisering og drift

## Administrativ forankring

Tilbudet er etablert som et interkommunalt samarbeid mellom jærkommunene Sandnes, Sola, Gjesdal, Klepp, Time og Hå. Samarbeidet er organisert i en stiftelse hvor også Helse Stavanger HF, Blå Kors Norge og Landsforbundet Mot Rusmisbruk er med. Stiftelsens styre består av 8 styremedlemmer med stemmerett og 2 observatører.

Styret har i 2015 hatt følgende sammensetning:

Anne Marie Eikeskog – styreleder og representant for stiftelseskommunen Sandnes

Roar Norås – nestleder og representant for Helse Stavanger HF

Ingebjørg K Undheim – representant for stiftelseskommunene

Torild Lende Fjermestad - representant for stiftelseskommunene

Helge Pedersen - representant for stiftelseskommunene

Berit B Foss – representant for Landsforbundet Mot Stoffmisbruk

Stein M. Paulsen – representant for Blå Kors Norge

Ragnhild Klungtveit – representant for de ansatte

Paul Gunnar Liland – observatør for Trones og Sentrum bydelsutvalg

Katharina Hovland – observatør for administrasjonen i Sandnes kommune

Åse Odland – daglig leder og styrets sekretær. Ikke stemmeberettiget

## Finansiering

Stiftelseskommunene bidrar med driftstilskudd på kr. 10,- pr innbygger. Dette er nedfelt i en fireårig samarbeidsavtale mellom stiftelsen og kommunene. Sandnes kommune er vertskommune og bidrar med 2,5 mill. Offentlige tilskudd utgjorde til sammen kr. 3 572 000.

Helse Stavanger HF v/ Put Sandnes bidrar med 2 timer veiledning til personalet annenhver uke. Sandnes kommune har også bidratt med legeressurs tilsvarende ca. 8 timer pr mnd. Stiftelsen mottar små og store økonomiske bidrag fra ulike legat, organisasjoner, firma og private givere gjennom året.

## Personalgruppe

Det er fire årsverk tilknyttet tiltaket og personalgruppen har i 2015 bestått av:

* Annvor K Undheim, sykepleier med videreutdanning i Psykiatrisk sykepleie og i Praktisk Pedagogikk.
* Ann Helen Kartfjord, kjøkkenansvarlig.
* Ragnhild Klungtveit, sykepleier med videreutdanning i Seprep og Sosialpedagogikk.
* Terje Bruvik, vernepleier.
* Åse Odland, sosionom med videreutdanning i Konsultasjon og veiledning og Seprep, daglig leder.

Vi har en fast stab med 3-4 vikarer som vi leier inn ved behov. Fra september har vi også hatt en person på arbeidsutprøving via Nav.

# Målsetning

Hovedmålet med våre tjenester er å bedre helsetilstand og livskvalitet for rusmiddelavhengige. Et annet viktig mål er å redusere risiko for overdoser og overdosedødsfall. Fokus for tjenestene våre er smitteforebygging og skadereduksjon.

# Målgruppe

Målgruppen for FunkisHuset er rusmiddelavhengige kvinner og menn over 18 år, som er tungt belastet med et aktivt misbruk av illegale rusmidler og alkohol.

## Brukergruppen

Vi har hatt kontakt med 318 personer, hvorav 30% er kvinner. Sammenlignet med fjoråret har vi i år hatt kontakt med 20 flere brukere. Gjennomsnitt besøkstall ligger fortsatt på 29 på åpningsdager og 7 tirsdag/torsdag. Andelen som er i LAR er stabilt (29%).

**Oversikt over besøkstall/ oppsøkende / nye:**

|  |  |  |  |  |  |  |  |
| --- | --- | --- | --- | --- | --- | --- | --- |
| **År** | **2009** | **2010** | **2011** | **2012** | **2013** | **2014** | **2015** |
| Besøk | 4311 | 4700 | 4517 | 4318 | 4295 | 5033 | **4883** |
| Snitt besøk åpningsdager | 26 | 28 | 27 | 26 | 25 | 29 | **29** |
| Oppsøkende | 20 | 42 | 27 | 86 | 125 | 283 | **279** |
| Antall brukere | 293 | 316 | 290 | 288 | 277 | 298 | **318** |
| Nye brukere | 86 | 83 | 68 | 57 | 43 | 57 | **53** |

Vi registrerer *besøk,* *telefoner* fra/til brukerne, når vi *oppsøker* brukere og *annet*. Oppsøkende virksomhet er hovedsakelig faste besøk i kommunene Sola, Time og Hå, men gjelder også besøk hjemme, på hospits, fengsel, sykehus osv.

Tilbudet har vært stengt en åpningsdag da personalet deltok på en landsdekkende lavterskelsamling og redusert en dag på grunn av manglende bemanning. For første gang hadde vi redusert tilbud en uke på grunn av ferieavvikling. To ansatte gav nødvendige tjenester men det var ikke åpent hus.

## Nye brukere

Vi tilstreber å ha en mottakssamtale med alle nye for å kartlegge hjelpebehov og sjekke ut at de er i vår målgruppe. De fleste nye kommer sammen med andre brukere som allerede kjenner oss. I løpet av året har vi fått kontakt med 53 nye personer, 13 kvinner og 40 menn. Dette er 4 færre enn i 2014.

Det er nye brukere fra alle seks stiftelseskommunene. Til sammen representerer de nye 11 ulike kommuner. Det er kun en vi ikke kjenner kommunetilhørigheten til. Flest nye kommer fra Sandnes (10) og Stavanger (17). De nye fra Stavanger er ofte bare sporadisk innom. 10 av 17 har hatt 5 eller færre besøk, så selv om de er mange i antall har de ikke brukt tilbudet mye.

Dette året er det kun 4 nye i den yngste aldersgruppen, sammenlignet med 2014 hvor det var en økning (20). Vi vet lite hva som ligger bak denne forskjellen, men ser at det er variasjoner fra år til år. I 2014 kom flere av de unge sammen i grupper, dette har vi ikke opplevd på samme måte i år. Av disse unge nye er to fra Stavanger, en fra Hå og en fra Sandnes.

## Alderssammensetning og rusprofil

Aldersspredningen blant brukerne er fra 19 til 67 år. Sammenlignet med tidligere år har brukergruppa generelt blitt eldre. Gjennomsnittsalderen av alle brukerne er 40 år og majoriteten (60%) er i aldersgruppen 31 til 50 år. Den yngste aldersgruppa 18 – 25 år utgjør 8% av alle brukere i 2015. Dette er en reduksjon på 4% fra i fjor.

Vi registrerer rusprofil på bakgrunn av brukernes egne opplysninger. Det blir en omtrentlig registrering som vi ikke alltid klarer å oppdatere. Det gir oss likevel et bilde av hva som brukes av rusmidler. Alle brukerne har en sammensatt rusprofil, som betyr at de bruker flere ulike rusmidler samtidig.

Oversikten viser at det er flest som bruker amfetamin og legemidler. Kvaliteten på amfetaminen som selges er svært variabel, i perioder er den blandet med stoffer som rottegift og gelantinpulver som kan gi komplikasjoner. Dette året har vært preget av stor tilgang på ulike legemidler som importeres fra utlandet og selges illegalt, spesielt Rivotril og Xanax. Lett tilgang gir større forbruk hos mange, noe som kommer tydelig frem i atferden. Det øker overdosefaren betraktelig og flere sier at de er blitt avhengige av tablettene.

## Kommunetilhørighet

\*Andre gjelder alle andre kommuner som registreres og de vi ikke kjenner kommunetilhørigheten til.

Antall brukere fra de ulike kommunene er stabilt. Vi reiser fortsatt ute til Sola, Time og Hå annenhver uke for å møte brukere og gi tjenester i hjemkommunen. Tilbudet består da av sprøyteutdeling, sårstell, råd og veiledning.

# Tjenester og tiltak

## Helsetjenester

Bruken av helsetilbudet er stabil og 145 ulike personer har benyttet tjenestene. Andelen kvinner er 40,7 %, en liten økning fra 2014. God bruk av helsetjenester ses i sammenheng med tillit til huset samt stabilitet og kontinuitet i personalgruppen. Hjelpen vi gir er i hovedsak basert på her og nå. Det å følge opp en medisinsk behandling over tid kan være utfordrende og krever fleksible løsninger. Brukerne tar kontakt ved akutte situasjoner. Dersom helsetilstanden er prekær og brukeren ikke klarer komme til oss, reiser vi på hjemmebesøk. Å kunne tilby legekonsultasjoner samt kontakte legen pr. telefon, er nyttig for å gi brukerne helsehjelp.

Vår målgruppe er i en risikogruppe når det gjelder mange ulike sykdommer. Vi har fokus på forebygging, kartlegging av helsestatus, behandling av enkelte tilstander samt kontaktetablering med fastleger. Brukerne blir eldre og de fleste har hatt mange år med massiv rusbruk, noe som oftest fører til ulike sykdomstilstander.

Noen av brukerne er i perioder svært psykisk syke. Flere har diagnosen alvorlig psykisk lidelse samtidig som de er rusmiddelavhengige (ROP). Andre er ikke kartlagt eller diagnostisert og er vanskelige å nå for resten av hjelpeapparatet. Vi forsøker å opprette kontakt med aktuelle tjenesteytere, men det kan være utfordrende når brukeren selv ikke ønsker å ta imot hjelp.

### Tjenester gitt på helserommet

- Medisinsk oppfølging er tiltak som er oppfølging av en medisinsk tilstand. Det er en relativt stor økning av denne tjenesten. Noe kan forklares ved at vi måler CRP som sammen med det kliniske bilde kan vise behov for antibiotika. Ettersom legen er tilgjengelig pr. telefon kan vi starte behandling når dette er påkrevd.

-Sårstell grunnet injisering øker. Daglig gis sårstell i varierende omfang. Enkelte brukere har omfattende og til dels alvorlig sårproblematikk som er relatert til injisering. Vi ser ofte abscesser (betennelser) som kan komme ved injisering utenfor blodårene, bruk av urent utstyr/stoff og lite filtrering.

- Utdeling av smertestillende har gått kraftig opp. Årsaken til det kan være flere. I tråd med økning av antall sårstell er det en naturlig sammenheng med utdeling av smertestillende. Flere brukere går og med tannverk da de sjelden eller aldri går til tannlegen. I tillegg kan livsførselen gjøre at de får svært dårlig tannhelse.

-Registrerte overdoseberedskap er få og skyldes nok mest underrapportering. Da brukerne ofte dupper av ved bordet eller sovner tungt på sofaen, er overdosevurdering noe vi gjør jevnlig og glemmer å registrere.

-I 2015 fikk vi ingen henvisninger fra sykehuset om personer som kunne trenge medisinsk oppfølging og sårstell. Vi har likevel flere som kommer til oss på eget initiativ etter sykehusopphold.

### Switch – kampanjen med fokus på alternative inntaksmåter

Switch handler om å utfordre injiseringskulturen og inspirere brukerne til å ta rusmidler på mindre skadelige måter. Målet er å redusere skader knyttet til injisering og redusere faren for overdose. Vi deler blant annet ut folie til røyking av heroin fordi det er mindre skadelig enn å injisere. Røyking reduserer faren for overdose og faren for smittsomme sykdommer som for eksempel Hepatitt C.

I forbindelse med en overdosekonferanse laget Helsedirektoratet en film om Switch hvor to brukere og en ansatt på FunkisHuset ble intervjuet om sine erfaringer rundt dette arbeidet. Filmen brukes nå i undervisning rundt omkring i landet. Det ble også holdt et innlegg på denne konferansen og vi har vært i Asker og fortalt om arbeidet sammen med en brukerrepresentant fra FHN i Oslo.

Det ble gjennomført en ny brukerundersøkelse hvor det blant annet kommer frem at hele 68% av de som svarte vet hva Switch handler om. Dette er vi veldig fornøyde med og viser at Switch er blitt et begrep de kjenner seg igjen i. Flere skrev at de hadde gjort endringer i sine inntaksmåter av rusmidler.

### Gynekologisk tilbud

FunkisHuset har avtale med privatpraktiserende gynekolog om generell gynekologisk undersøkelse, celleprøve og prevensjon til kvinnene. Gjennom 2015 har vi hatt 15 konsultasjoner fordelt på 13 kvinner som har klart å gjennomføre. Noen er også henvist videre for oppfølging på SUS. Vi opplever det viktig med et tilrettelagt tilbud, da dette ofte er kvinner med traumatiske historier og opplevelser. Disse kvinnene har høyere risiko enn normalbefolkningen for celleforandringer og infeksjoner, og som ikke minst har behov for sikker prevensjon.

### Tannhelse

Tannpleier fra den offentlige tannhelsetjenesten er til stede i miljøet en dag i måneden og har fokus på tannhelse. Hun er blitt et kjent ansikt for de fleste og gir informasjon, råd og veiledning. Tannhelsetjenesten bidrar med diverse gratis munnhygieneprodukt som deles ut. Samarbeidet med den offentlige tannhelsetjenesten i Sandnes fungerer svært bra. De er fleksible og løsningsorienterte. Vi er behjelpelige med å bestille time og følge til avtale hos tannlegen når noen ønsker det.

### Sprøyteutdeling og sprøyteplukk

Sprøyteutdeling foregår fem dager i uken. Vi gir veiledning i injeksjonsteknikk og informasjon om hygiene knyttet til sprøytebruk for å hindre spredning av smittsomme sykdommer. Vi deler ut askorbinsyre til oppløsning av heroin og folie til røyking, men få sier at de bruker heroin. Det har vært en liten økning i utlevering av kanyler sammenlignet med i fjor.

Vi oppmuntrer til bruk av puck og retur av brukte kanyler. De siste årene har returprosenten av brukte kanyler gått ned. Dette henger fortsatt sammen med at mange har gule bøtter som de kaster brukt utstyr i. Denne reduksjonen viser mest igjen hos kvinnene, som generelt er flinkere til å levere inn brukt utstyr.

Vi har gjennomført sprøyteplukk på aktuelle steder i sentrum hvert kvartal. Det har vært en markert nedgang ift hva vi har funnet av brukerutstyr. Det er svært lite som ligger ute. Vi vet ikke om dette skyldes at også andre er ute og rydder, men det er uansett en gledelig utvikling.

### Overdoseberedskap og førstehjelpsopplæring

Også i år har vi hatt gjennomgang av førstehjelp sammen med brukerne. Anne dukken legges frem i miljøet minst fire ganger i året, og når vi har dette som månedstema. Dette er veldig nyttige stunder da brukerne ofte forteller om erfaringer med egne eller andres overdoser. Overdoseberedskap vil si at vi observerer og gjør ulike tiltak overfor en bruker når det er fare for overdose. Dette gjør vi inntil vi har sikret god respirasjon. Ansatte deltok i fjor på et personalmøte ved Ambulansesentralen der de fortalte om vårt tilbud og mulige samarbeidsarenaer. Vi deltok også i år på markeringen av den internasjonale overdosedagen 31. august. Sammen med mange andre instanser hadde vi et arrangement på Ruten i Sandnes og et fellesarrangement i Stavanger.

## Personlig hygiene og ernæring

Vi tilbyr ulike tjenester slik at de som ønsker og trenger det kan opprettholde tilfredsstillende hygiene. Dette kan spesielt være vanskelig for de som ikke har en tilfredsstillende bolig eller er uten bolig. Vi motiverer brukere til å dusje i forbindelse med sårstell. Vi får mye brukte klær og det er mange som benytter denne tjenesten. Vi er opptatt av at maten vi serverer skal være helsefremmende og næringsrik, og vi er veldig takknemlige for at vi får mat (som går ut på dato) fra Kiwi Joa. Vi tilbyr vår egenkomponerte” Funkis-smoothie” med ernæringspulver.

## Sosialfaglige tjenester og individuell oppfølging

### Individuell oppfølging

De som ønsker og har behov får individuell oppfølging, hovedsakelig tirsdager og torsdager. Vi gir råd og veiledning om økonomisk sosialhjelp, midlertidig botilbud, trygderettigheter, behandling, klageadgang osv. Ofte trenger brukerne påminnelser, transport og følge til ulike avtaler som for eksempel lege, sykehus og avrusning. Vi har bil tilgjengelig for denne type oppfølging. Vi deltar også i ansvarsgruppemøter og bistår i forhold til ulike praktiske ting som må ordnes.

### Sosiale aktiviteter

Vi arrangerer med jevne mellomrom ulike sosiale aktiviteter. Vi ønsker å gi brukerne gode opplevelser som kan styrke relasjoner og være en motivasjon for endring. Lysten til å delta på arrangement er ofte større enn evnen til møte opp til rett tid.

Til sammen har 51 brukere deltatt på ulike arrangement. Vi har to ganger hatt «Damenes aften» med kreative aktiviteter, velvære og fokus på egenomsorg hvor også Gatejuristen deltok. Tur til Dalsnuten, to båtturer i regi av Rebecca loge 101 Birgitta og kino hvor vi så filmen Bølgen. Fra høsten samarbeidet vi med Byprestene om volleyballtrening hver onsdag ettermiddag i gymsalen på Trones skole. De 2-3 som klarte å møte hadde stor glede av treningen men på grunn av få deltakere viderefører vi ikke dette tilbudet.

### Månedens tema

Månedens tema strekker seg over to måneder og gir oss mulighet for å sette fokus på ulike tema på en systematisk måte i miljøet. Vi ønsker å gi jevnlige drypp av kunnskap som brukerne selv har ytret ønske om, eller som vi opplever at de trenger. Vi har hatt fokus på:

* Hepatitt og vaksinering
* ” Switch” Alternative inntaksmåter av rusmidler
* Frisk i friluft. Aktivitet og kosthold
* Førstehjelp med forebygging av overdoser
* «Det nytter» Behandlingstilbud og veien tilbake.
* Helsefarer ved injisering i hals/lyske

De ulike tema synliggjøres med informasjonsmateriell i oppholdsrommet, informasjonslapper i sprøytepakkene, besøk av aktuelle personer og en quiz i slutten av perioden som gir gode diskusjoner og læring. Ernæringsfysiolog var innom ifm kosthold. Spesielt temaet «Det nytter» var veldig positivt med besøk i miljøet av tidligere rusmiddelavhengige fra RIO, Drop-Out teamet og ProLar. Det ble noen verdifulle bruker til bruker samtaler om veien ut av rusavhengigheten. Vi hadde og besøk av rusvernskonsulenter fra Sandnes kommune.

## Brukermedvirkning

Vi ønsker at brukerne skal ha et eierforhold til FunkisHuset og kjenne et felles ansvar for at miljøet er trygt og godt både for brukerne og ansatte. Samtidig er vi opptatt av at brukerne viser samme ansvarsfølelse overfor naboer og nærmiljøet.

Husmøter gjennomføres hvert kvartal og det skrives referat slik at alle kan lese det i etterkant. På disse møtene tar vi opp aktuelle tema som for eksempel naboforhold, sosiale aktiviteter, tjenestetilbudet og miljøet på huset. Det er god deltakelse på møtene og brukerne er engasjerte. De kommer ofte med ulike forslag og gir gode tilbakemeldinger til de ansatte. Bruk av Ad hoc utvalg er en metode vi benytter for å få innspill på aktuelle tema som for eksempel hva sprøytepakkene skal inneholde. Vi har et godt og spennende samarbeid med ulike brukerorganisasjoner som FHN (Foreningen for human narkotikapolitikk), RIO (Rusmisbrukernes interesseorganisasjon) og ProLAR (brukerorganisasjon for pasienter i LAR). Vi har hatt representanter fra alle tre organisasjonene tilstede i miljøet i ulike sammenhenger.

For første gang ble det lagt til rette for forhåndsstemming på FunkisHuset i forbindelse med kommunevalget. Det var flere som benyttet seg av det, noen for første gang i sitt liv.

# Samarbeid og undervisning

## Samarbeid

En viktig del av vårt arbeid er å være en «los» inn i hjelpeapparatet og informere om ulike hjelpe tiltak. Vi hjelper til å etablere kontakt med andre instanser når brukerne ønsker det. Vi formidler ofte beskjeder fra hjelpeapparatet og hjelper brukerne å huske avtaler ved å minne på og eventuelt kjøre dem. Rusvernkonsulenter og behandlere fra Put bruker FunkisHuset som base for å ha møter og samtaler med brukerne. Mange av våre brukere har samtidig rus- og psykisk lidelse (ROP) og vi har derfor et utstrakt samarbeid med de ulike ROP-team i kommunene.

Vi deltar på møter i ”*Samarbeidsforum*” hvor frivillige instanser på rusfeltet er representert og på «*Ka skjer*» møter i Sandnes hvor mange ulike faglige instanser på rusfeltet møtes. Leder deltar på Fagmøte rus sammen med andre ledere i Mestringseneheten. Vi er også representert i et dialogforum med Lar Helse Stavanger. Utover dette har vi hatt mange samarbeidsmøter og besøk hos ulike instansene når vi har hatt behov for det. Sammen med Brannvesenet arrangerte vi en realistisk brannøvelse med utrykning av politi og brannbil. Etterpå spanderte de pizza og da var både brannmenn og politi med inn og spiste. Gatejuristene fra Kirkens bymisjon har hatt saksmottak på FunkisHuset tre ganger for å gi juridisk råd og veiledning.

Dagslaget (lavterskel arbeidstilbud i Sandnes kommune), NA (anonyme narkomane) og ProLAR (brukerorganisasjon for Lar pasienter) leier lokaler på FunkisHuset. LMS Sandnes (pårørendeorganisasjon) får låne huset til sine møter.

Vi registrerer samarbeid ut fra *telefonkontakt*, deltagelse på *møter* og når vi *følger* brukere til ulike møter / instanser.

Registreringen viser dette året en liten nedgang i kontakten med de fleste samarbeidspartnere bortsett fra spesialisthelsetjenesten som handler om samarbeid i enkeltsaker med Put og Lar Helse Stavanger. Samarbeid med andre har også økt og handler om samarbeid med Byprestene, Crux, advokater, politi, gynekolog m.m.

## Undervisning og kompetansebygging

Vi har jevnlig besøk av samarbeidspartnere, studenter, politikere og andre som ønsker informasjon om tilbudet på FunkisHuset. I April hadde vi besøk av helseminister Bent Høie som spiste lunsj sammen med brukerne. Vi har hatt sosionom- og sykepleierstudent samt en del hospitanter.

Personalet har hatt ulike informasjons- og undervisningsoppdrag. Blant annet undervist i HLR med fokus på overdoseproblematikken for flere instanser.

De ansatte har fortsatt veiledning annenhver uke med veileder fra Put Sandnes. Vi jobber i et utfordrende miljø der veiledning er viktig for å kunne gjøre en faglig god jobb, samt sortere og bearbeide følelser som dukker opp i arbeidet med vår målgruppe. Vi har dette året hatt stort fokus på HMS jobbing og hadde i den forbindelse to dager hvor vi bare jobbet med risiko- og sårbarhetsanalyse samt en dag med TMA kurs. Alle ansatte deltok på landsdekkende lavterskelsamling i Asker. Vi er også del av et lokalt lavterskelnettverk med årlige samlinger. Leder er med i arbeidsgruppen for den nasjonale overdosestrategien.

### Rusfaglig forum

Rusfaglig Forum arrangerer vi jevnlig for de seks kommunene som er med i samarbeidet. Dette er blitt et sted å øke kunnskapsnivået, drøfte felles faglige problemstillinger og styrke samarbeidet. Vi har arrangert fem Rusfaglig Forum med følgende tema;

* Alkoholintervensjon i somatikken, ruskonsulentordningen ved SUS v/Hege Tvedt og Nathalie Idsøe.
* Fra offer til kriger v/Linda Øye
* Hvordan forhindre brudd i forhandlingsforløp v/Drop-out teamet Helse Stavanger
* Lar Helse Stavanger – Nå og fremover v/Bente Sikveland
* Gatejuristen v/Trude Sem Langfeldt

## Naboutvalg

Det har i løpet av året vært gjennomført et møte i naboutvalget, da møtet i desember ble utsatt. Seks ulike naboer/bedrifter, Sentrum og Trones bydelsutvalg, styreleder og daglig leder er representert i utvalget. Målet med møtene er å ha en dialog om naboforholdet og gi hverandre tilbakemeldinger. Tilbakemeldingene fra naboene er positive og vi jobber aktivt for å bevare et godt naboskap.

Sandnes, Mars 2016

Åse Odland

Daglig leder